ལན།དེ་གཙོ་བོ་མིང་བཏགས་སྟངས་ཙམ་ཞིག་གི་ཁྱད་པར་འགྲོ་བཞིན་མེད་དམ་བསམ་གྱི་ཡོད།སྤྱིར་མདོ་ཡི་སྐབས་སུ་སངས་རྒྱས་ཆོས་དང་དགེ་འདུན་ཞེས་ཡོངས་གྲགས་སུ་བཤད་པ་དེ་རེད།གསང་སྔགས་རྡོ་རྗེ་ཐེག་པའི་སྐབས་སུ་དཀོན་མཆོག་གསུམ་ལས་བླ་མ་ལྷག་པའི་སྐབས་ཡོད་པ་རེད།དེ་ཡང་གདུལ་བྱའི་བློ་དང་བསྟུན་ནས་མི་འདྲ་བའི་ཁྱད་པར་ཙམ་ལ་བརྟེན་ནས་བསམ་བློ་གཏོང་དགོས་ཀྱི་ཡོད་ཚོད་རེད།ཁྱད་པར་དུ་གསང་སྔགས་བླ་མེད་ཀྱི་སྐབས་སུ་སྐྱབས་འགྲོའི་ཡུལ་དེ་བླ་མ་སྐུ་བཞིའི་བདག་ཉིད་ཆགས་སོང་བ་རེད།དེ་ཡིན་དུས་ང་ཚོས་སྤྱིར་བཏང་གིས་བསམ་བློ་བཏང་ན།སངས་རྒྱས་འཇིག་རྟེན་དུ་བྱོན་ནས་བཀའ་དྲིན་ཆེན་པོ་རེད་དེ།ཡིན་ནའང་ད་ལྟའི་སྐབས་ལྟ་བུ་ལ་མཚོན་ན་སངས་རྒྱས་ཀྱི་སྐུ་མྱ་ངན་ལས་འདས་ཚར་བ་རེད།སྐུ་དངོས་སུ་མཇལ་རྒྱུ་དང༌།གསུང་དངོས་སུ་ཐོས་རྒྱུ་མེད་པ་རེད།རྫོགས་པའི་སངས་རྒྱས་བཅོམ་ལྡན་འདས་ཀྱིས་སྙིགས་མ་ལྔ་བདོ་བའི་སྐབས་སུ་ང་ཉིད་དགེ་བའི་བཤེས་གཉེན་གྱི་གཟུགས་སུ་སྤྲུལ་ནས་སེམས་ཅན་གྱི་དོན་བྱེད་པར་འགྱུར་ཞེས་གསུངས་པ་བཞིན་རེད།སངས་རྒྱས་སྐུ་དངོས་ཀྱི་གདུལ་བྱ་དེ་རྫོགས་སོང་བ་རེད།ད་ལྟའི་དུས་འདིར་ལམ་སྟོན་མཁན་སུ་རེད་ཅེ་ན།མདོ་མཚན་ཉིད་ཐེག་པ་ཡིན་ནའང་རེད།གསང་སྔགས་རྡོ་རྗེ་ཐེག་པ་ཡིན་ནའང་རེད།གདམས་ངག་དང་ལྡན་པའི་བླ་མ་དེ་བསྟེན་དགོས་པ་རེད།དེ་ལ་མ་བསྟེན་པར་ལམ་ཉམས་སུ་ལེན་སྟངས་ཤེས་ཀྱི་མ་རེད།ཁྱད་པར་གསང་སྔགས་རྡོ་རྗེ་ཐེག་པའི་སྐབས་སུ་སངས་རྒྱས་ཀུན་ལས་ལྷག་པའི་མགོན་དུ་གསུངས་པ་ལྟར།སངས་རྒྱས་ཐུགས་རྗེ་ཅན་ང་ཚོར་མཇལ་བའི་གོ་སྐབས་མ་བྱུང་བ་རེད།ད་ལྟ་མཚན་ཉིད་དང་ལྡན་པའི་བླ་མ་དགེ་བའི་བཤེས་གཉེན་དེ་ཚོ་སངས་རྒྱས་ཐམས་ཅད་ཀྱི་སྤྲུལ་པ་ཡིན་དུས་བླ་མ་དེ་རང་ལ་སངས་རྒྱས་ལས་ཀྱང་ལྷག་པའི་དད་པ་བྱས་པ་ཡིན་ན།དེ་རྒྱུ་མཚན་ཤེས་པའི་ཐོག་ནས་ཡིན་པ་ལས།དེ་ག་ཙམ་རྨོངས་དད་དེ་འདྲ་མ་རེད།ཤེས་ནས་དད་པ་ཐོབ་པ་ཞེས་པ་དེ་གལ་ཆེན་པོ་ཞེ་དྲག་རེད།རྒྱུ་མཚན་ཤེས་ན་བླ་མ་དེ་སངས་རྒྱས་ཐམས་ཅད་འདུས་པའི་ངོ་བོ་རེད་མ་གཏོགས་ཐ་དད་མ་རེད།དེ་འདྲ་ཞིག་གི་ཐོག་ནས་བསམ་བློ་བཏང་བ་ཡིན་ན།བླ་མ་དཀོན་མཆོག་བཞི་པར་བཞག་པ་དེར་དགོས་པ་ཡོད་པ་དང༌།རྒྱུ་མཚན་ཡོད་པ་ཞིག་ལས་སྐྱོན་གང་ཡང་ཡོད་པ་མ་རེད།ལས་དང་པོ་བ་ཞིག་གིས་མདོ་ཡི་སྐབས་མ་གཏོགས་ཐེག་པ་ཆེན་པོའི་ཐུན་མོང་མ་ཡིན་པའི་གོ་དོན་མི་ཤེས་པས་འགལ་བ་ལྟ་བུར་མཐོང་གི་ཡོད་མདོག་ཁ་པོ་རེད་དེ།དེ་མགོ་མ་ཚོས་པ་ཞིག་རེད།དོན་དག་གཙོ་བོ་རྒྱུ་མཚན་ཤེས་པ་དང༌།དད་པ་དང་མོས་གུས་བཅོས་མ་མ་ཡིན་པ་ཞིག་གི་ཐོག་ནས་གནས་ལུགས་དོན་གྱི་སྐྱབས་འགྲོ་ནི་བླ་མ་བསྟེན་ནས་བྱུང་བ་ཤ་སྟག་རེད།བླ་མ་སྐུ་གསུམ་གྱི་བདག་ཉིད་རེད་མ་གཏོགས།བླ་མ་སངས་རྒྱས་ལས་ཐ་དད་དུ་བལྟས་སོང་བ་ཡིན་ན་གནས་ལུགས་མཐར་ཐུག་པ་དང་མཐུན་གྱི་ཡོད་པ་མ་རེད།